Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: fogyasztóvédelemről szóló 1997. évi CLV. törvényt. A törvény hatálya — a gazdálkodó szervezetek mellett — kiterjed
Paragraph Index: 481

fogyasztóvédelemről szóló 1997. évi CLV. törvényt. A törvény hatálya — a gazdálkodó szervezetek mellett — kiterjed az egyéni vállalkozókra is. A törvény fogyasztóvédelmi bírsággal kapcsolatos eljárást részletesen szabályozza. 1999/18/II. szám Az egészségügyről szóló törvény tervezete A törvény tervezetét az Népjóléti Minisztérium küldte meg véleményezés céljából az állampolgári jogok országgyűlési biztosa részére. Az országgyűlési biztos észrevételei több területet érintettek. Így kifogásolta, hogy miért csak az „elviselhetetlen” szenvedés és fájdalom enyhítésére jogosult a beteg, felhívta a figyelmet arra, hogy a betegeket megillető önrendelkezési joggal ellentétes a törvénytervezetben több helyen is megfogalmazott elv, miszerint a beteg halála után a szerv vagy szövet kivétele és — többek között — átültetése csak akkor nem lehetséges, ha azt még életében megtiltotta. Az országgyűlési biztos álláspontja szerint orvosi beavatkozások esetén nem csak a gyakori és a súlyos mellékhatásokról, hanem minden ismert mellékhatásról tájékoztatni kellene a beteget. Felhívta a jogszabály-előkészítő figyelmét arra, hogy rendkívül hosszú ideig tarthat, ha a kezelőorvos bírósági keresettel kérheti a beteg életének megmentéséhez stb. szükséges beleegyezés pótlását. A járványügyi érdekből végzett szűrővizsgálatok kapcsán az országgyűlési biztos emlékeztetett arra, hogy a tüdőszűrő vizsgálattal kapcsolatban korábban már kezdeményezte, hogy annak elmulasztása szankciót vonjon maga után. Ennek hiányában kötelező jellege csupán deklaráció. Emlékeztetett arra is, hogy az országgyűlési biztos általános helyettese kezdeményezte az orvosi nyilvántartásba történő felvétel újraszabályozását. A tervezet 106—107. §-ai a működéshez szükséges nyilvántartásba vételt oly módon rendezik, hogy a részletes szabályokat a népjóléti miniszter rendeletben szabályozza. Az országgyűlési biztos észrevételezte, hogy miután a munkához való jog alapvető állampolgári jog, mind a nyilvántartásba való felvétel feltételeit, mind a nyilvántartás részletes szabályait — beleértve a jogorvoslathoz való jogot is — törvényi szabályozás keretében kellene rendezni. Az országgyűlési biztos álláspontja az volt, hogy az emberen végezhető kutatásokról, valamint az asszisztált humán reprodukcióról külön törvényt kellene alkotni. Elfogadhatatlannak minősítette a génállomány változtatásának lehetőségét például kórismézési célból, mert nem látott garanciát arra, hogy ez a beavatkozás a későbbiekben nem hat ki a leszármazottak genetikai állományára, ami sértheti mind az élethez, mind pedig a legmagasabb testi és lelki egészséghez való alkotmányos jogokat. Kifogásolta, hogy asszisztált humán reprodukció körébe tartozó eljárások során „döntéshozó” szervként egy például társadalmi szervezetek által is delegált tagokból álló bizottság működjön. Álláspontja szerint ez a megoldás összeegyeztethetetlen a jogállamiság és a jogbiztonság elvével. Annak azonban nem látta akadályát, hogy ezt a területet egy ilyen bizottság „civil kontrollként” ellenőrizze. Kifogásolta, hogy a törvényjavaslat értelmében a pszichiátriai betegek otthonában is helye lehet kötelező gyógykezelésnek. A szociális törvény szerint a pszichiátriai otthoni ellátás igénybevétele önkéntes, és elvileg bármikor meg is szüntethető. Emlékeztette a tárcát arra, hogy a pszichiátriai otthonokban végzett átfogó vizsgálat eredményeként már javasolta, hogy a népjóléti miniszter kösse határidőhöz a gyógyszerkísérletek hatósági ellenőrzését. A miniszter az ajánlásra azt válaszolta, hogy ezt a kérdést az egészségügyi törvény lesz hivatott rendezni. Figyelemmel arra, hogy a törvényjavaslat a gyógyszerekkel kapcsolatban két variációt tartalmazott, javasolta, hogy az kerüljön kiegészítésre az ígért szabályozással. Az országgyűlési biztos észrevételeire a népjóléti miniszter nem válaszolt.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes